Pančicy-Kukow (SN/MWj). Přichodni wobydlerjo Pančic-Kukowa, kotřiž budu sej swój dom w nowotwarskej štwórći do směra na Jaworu twarić, změja zajimawu adresu. Woni bydla potom na Puću swj. Bosćana. To su gmejnscy radźićeljo na swojim zašłym posedźenju we Wotrowje wobzamknyli.
Nowy puć, kotryž přez nastawacu bydlensku štwórć powjedźe, je zjawny, dyrbi so tuž zjawnje wěnować a trjeba tohodla mjeno, kaž wjesnjanosta Markus Kreuz (CDU) rozłoži. W zjawnych syćach běchu wobydlerjo namołwjeni namjety zapodać. Z nich je so Puć swj. Bosćana skónčnje jako najwotpowědniši přesadźił. Kaž Markus Kreuz dale rjekny, wotbłyšćuje mjeno krutu wěru wobydlerjow, a wone je mjez ludźimi tež kruće zakorjenjene. Tak maja w Pančicach cyle w bliskosći bydlenskeje štwórće apoteku swj. Bosćana, a w Swinjarni steji postawa tohole swjateho, kotruž su před lětomaj restawrowali.
pol_Latn szl_Latn